Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 154/13/4402	Levice, 2.5.2013
EEČ : 2-31-49-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 odsek 1 Trestného zákona na tom skutkovom základe, že:
hoci mu z ustanovenia § 62 a nasl. zákona č. 36/2005 Z. z. o rodine a o zmene a doplnení niektorých zákonov vyplýva povinnosť vyživovať svoje maloleté deti a to syna XXXXX, narodeného 09. 02. 2004 a syna XXXXX, nar. 23. 08. 2006, pričom rozsudkom Okresného súdu Košice - okolie, sp. zn. 7C/XXXXX/2009-44 zo dňa 10. 02. 2010, ktorý nadobudol právoplatnosť dňa 20. 02. 2010 bol zaviazaný prispievať na výživu svojich maloletých detí výživným vo výške 30 % zo sumy životného minima na nezaopatrené dieťa podľa § 2 písmeno c/ zákona č. 601/2003 Z. z. o životnom minime a každé dieťa samostatne vždy do 15-teho dňa toho ktorého mesiaca vopred do rúk matky maloletých detí XXXXX, teraz XXXXX, túto svoju povinnosť si neplnil riadne a pravidelne od mesiaca január 2012 vrátane až do januára 2013 vrátane, čím mu s prihliadnutím na zaplatené čiastky výživného vznikol dlh na bežnom výživnom vo výške 257,08 Eur

lebo zanikla trestnosť činu

Odôvodnenie:
Poverený príslušník PZ uznesením č. ORP-117/TL-LV-2013 zo dňa 19. 02. 2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX prečin zanedbania povinnej výživy podľa § 207 odsek 1 Trestného zákona na skutkovom základe uvedenom vo výroku tohto uznesenia.
Obvinený XXXXX sa k spáchaniu skutku priznal. Uviedol, že od januára 2012 zostal bez práce, z ktorého dôvodu nemal dostatok finančných prostriedkov na to, aby mohol plniť svoju vyživovaciu povinnosť a preto za niekoľko mesiacov výživné neuhradil. Uviedol tiež, že výživné na svoje deti uhradil dodatočne, pričom podľa jeho výpočtov do 15-teho apríla vrátane nemá na výživnom žiadny dlh.
Oprávnená osoba XXXXX, predtým XXXXX ako matka maloletých detí XXXXX a XXXXX potvrdila, že obvinený od januára 2012 neplnil svoju vyživovaciu povinnosť riadne, avšak po začatí trestného stíhania jej zaplatil dlh na výživnom, pričom od februára výživné platí riadne a včas. Ku dňu jej výsluchu obvinený mal uhradené výživné v plnom rozsahu. Z obsahu jej trestného oznámenia, ako aj výpovede vyplýva, že neplnenie vyživovacej povinnosti nemalo trvalo nepriaznivé následky.
Podľa § 86 odsek 1 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.
S poukazom na uvedené skutočnosti, z ktorých vyplýva, že obvinený XXXXX v rámci skráteného vyšetrovania splnil svoju vyživovaciu povinnosť pričom tento trestný čin nemal trvalo nepriaznivé následky, som rozhodol tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Gejza Nagy
prokurátor